AFRIKAANSE OPSOMMING: Hierdie studie het die probleem van botsings deur Bloukraanvoëls met kraglyne in die Overberg-omgewing van die Wes-Kaap ondersoek. Die Overberg-omgewing huisves ongeveer 50% van Suid Afrikaanse nasionale voël se wêreldbevolking van Bloukraanvoëls, en aangesien kraglyne normaalweg nie maklik sigbaar is teen die landskapsagtergrond nie, verhoog dit, tesame met die biologiese eienskappe van Bloukraanvoëls, die waarskynlikheid dat die voëls met kraglyne sal bots. Hierdie botsings met kraglyne eis minstens 20 Bloukraanvoëls per jaar, wat 'n aansienlike en beduidende aantal vir 'n kritiese bedreigde spesie is. Die studie het gepoog om spesialiskennis oor Bloukraanvoël-biologie, algemene gedrag en habitatgebruik, om te sit in 'n stel reëls, wat in 'n Geografiese Inligtingstelsel (GIS) geïntegreer is om 'n voorspellingsmodel te bou. Hierdie voorspellingsmodel is aangewend om kraglyne wat 'n hoë risiko vir Bloukraanvoëls inhou, te identifiseer en die waarskynlikheid vir botsings te kwantifiseer. Die model aanvaar dat die volgende omgewingsfaktore in die Overberg-omgewing verband hou met die waarskynlikheid van botsings, naamlik: die nabyheid van kraglyne aan waterliggame of gebiede waar voëls saamtrek, die voorkoms van natuurlike veld, die heersende windrigtings (Noordwes en Noordoos) en lae sigbaarheid van kraglyne teen die donker landskapsagtergrond. Die geïdentifiseerde kraglyne is as eerste-, tweede, derde. en vierderangse prioriteit geprioritiseer om as riglyn te dien vir die proaktiewe aanbring van flappers (wat dit ten doel het om voëlbotsings te verminder) deur ESKOM. Die studie het bevind dat 27% van die kraglyne in die Overberg-omgewing eersterang prioriteite is, en dat hierdie kraglyne onmiddellik gemerk sal moet word. Die tweederang prioriteit kraglyne (1%) saloor die mediumtermyn gemerk word, terwyl die derderangse prioriteit kraglyne (28%) oor die langtermyn gemerk sal word. Die vierde prioriteit kraglyne (21 %) kon oor die langertermyn gemerk word. Die studie het die omvang van die probleem, sowel as die rol van GIS in die bewaring van die Bloukraanvoëls beklemtoon. Die GIS-model wat in die studie ontwikkel en gebruik is, kan in soortgelyke gebiede soos die Swartland, of in ietwat verskillende omgewings soos die Karoo getoets word, met die doelom die habitatvoorkeure van Bloukraanvoëls beter te verstaan en navorsers te help om 'n beter begrip van die model te ontwikkel en sodoende die resultate te verbeter. Dit word voorsien dat hierdie studie en verslag baie belangrik sal wees vir die ESKOM-EWT Vennootskap en ander betrokke bewaringsorganisasies in 'n poging om Bloukraanvoël-bewaring aan te help.